
Elevii, invitați să devină „Studenți pentru o zi la Facultatea de Chimie” în cadrul unui proiect care reunește liceeni pasionați de lumea acestei științe

După succesul primei ediții, desfășurate în luna noiembrie 2024, Facultatea de Chimie a Universității din București organizează în perioada 24 martie – 10 aprilie 2025 a doua ediție a proiectului „Student pentru o zi la Facultatea de Chimie”. 
Scopul acestui proiect este ca liceenii pasionați de chimie să participe la activități didactice de laborator alături de studenți, astfel încât să poată observa direct viața profesională de student la o facultate de profil, să interacționeze cu membrii comunității academice a Facultății de Chimie din cadrul Universității din București și să afle despre posibilitățile unei cariere în domeniu.
Conform regulamentului, care poate fi consultat pe site-ul facultății, pentru participarea la această activitate, profesorii de chimie din mediul preuniversitar sunt invitați să înscrie elevii în proiect, perioada 10 – 31 martie 2025, prin transmiterea unui e-mail la adresa student.pt.o.zi@gmail.com.
Testimoniale ale elevilor participanți la prima ediție a acestui proiect pot fi găsite în numărul 4 al revistei Facultății de Chimie, „AiChimie”.
„Corpul profesoral și studenții Facultății de Chimie îi așteaptă cu drag pe elevii doritori să experimenteze, alături de viitorii chimiști și de profesorii lor, ce înseamnă cu adevărat activitatea într-un laborator de chimie. Ei vor putea interacționa cu colegii lor mai mari, dar și cu cadre didactice, care le pot desluși unele dintre misterele acestei discipline”, este mesajul transmis de organizatori.
Mai multe informații despre activitățile desfășurate de Facultatea de Chimie a UB pot fi consultate atât pe site-ul www.chimie.unibuc.ro, cât și pe pagina de Facebook a facultății.
